In nomine sanctæ et individuæ trinitatis, Karolus ejusdem Dei omnipotentis misericordia imperator Augustus. Imperialis celsitudinis mos est fideles imperii sui donis multiplicibus et honoribus ingentibus munerari atque sublimes efficere. Proinde ergo morem parentum, imperatorum scilicet prædecessorum nostrorum, sequentes, libuit celsitudini nostræ, quendam fidelem nostrum et parentelæ propinquitate conjunctum, Chunradum nobilissimum comitem, de quibusdam nostræ proprietatis rebus et mancipiis honorare. Concedimus igitur prædicto Chunrado comiti, nobis carissimo et familiarissimo, villam quæ dicitur Piredus, in pago Senonico, et concedendo eidem confirmamus, ac de nostro jure in jus et proprietatem ipsius transfundimus cum omni sua integritate, et omnibus rebus, mancipiis, et adjacenciis ad se pertinentibus; eo scilicet tenore et ordine, ut hujusmodi potestatem inde habeat dandi, venundandi, atque transmutandi, sicut et ex aliis rebus suæ proprietatis habere visus est, tam ipse, quam et sua progenies, quibus jam dictas res cedere, vel tradere voluerit. Unde etiam hoc munificentiæ nostræ præceptum fieri, et dari jam dicto Chunrado comiti sancivimus, atque per idem prædictas res in suam potestatem, vel quorumcumque voluerit, libere possidendi delegamus. Et ut hoc per omnia tempora inviolabiliter conservetur, manu nostra subter firmavimus, et anulo nostro insigniri jussimus. Signum KAROLI, gloriosissimi imperatoris augusti. Audacher notarius ad vicem Gauzlini recognovit, et subscripsit. Data II nonas septembris, indictione IX, anno XXXVII regni domni Karoli imperatoris in Francia, et in successione Hlotharii VII, et imperii ejus primo. Actum Carisiaco palatio imperiali, in Dei nomine feliciter. Amen. Hildoinus abba et Richardus comes ambasciaverunt.